1. **Мерки насочени за пенсионерите**

Със законопроекта се предлага цялостен пакет от мерки, насочени към подобряване адекватността на пенсиите, изплащани от държавното обществено осигуряване и от Учителския пенсионен фонд. С промените се гарантира, че считано от 1 юли 2022 г., всички пенсионери с лична пенсия за трудова дейност ще получават доход от пенсия, не по-малък дохода от пенсии, добавки и допълнителни суми, изплащан от държавното обществено осигуряване към 30 юни 2022 г. Това се гарантира чрез следните мероприятия:

 Първо, считано от 1 юли 2022 г.:

* всички пенсии за трудова дейност, отпуснати до 31 декември 2021 г., се осъвременяват считано от 1 юли 2022 г. с 10%, което е близо до прогнозния средногодишен индекс на потребителските цени за 2022 г. от 10,4%;
* изплащаните към 30 юни допълнителни суми (т.нар. „ковид добавки“) и индивидуални компенсаторни суми, представляващи разликата между дохода им от пенсия през декември 2021 г. и дохода им от пенсия от януари 2022 г., се включват в действителния размер на получаваната лична пенсия за трудова дейност след прилагане на осъвременяването с 10%;
* минималният размер на пенсията за осигурителен стаж и възраст се увеличава от 370 лв. на 467 лв., което е получено, като размерът към 30 юни 2022 г. се увеличи с 10% и към него се добави получаваната „ковид добавка“ от 60 лв. (увеличение от 26,2%);
* максималният размер на получаваните една или повече пенсии се увеличава от 1500 лв. на 2000 лв. (увеличение от 33,3%);
* размерът на социалната пенсия за старост и обвързаните с нея размери на пенсиите, несвързани с трудова дейност, както и добавки, се увеличава от 170 лв. на 215 лв. (26,5%), като увеличението е съпоставимо с това за минималните размери на пенсиите за трудова дейност.

Второ, считано от 1 октомври 2022 г., за всички пенсии за трудова дейност се извършва следното мероприятие: (1) техният размер се изчислява на база средния осигурителен доход за страната за дванадесетте месеца преди пенсионирането им, какъвто е бил към датата на отпускането им, при запазване на достигнатата продължителност на осигурителния стаж към момента на мероприятието и при процент за година стаж, какъвто е бил според законодателството, валидно към момента на отпускането им (за пенсиите за трудова злополука и професионална болест – при запазване на стойностите на съответните коефициенти по чл. 79 от Кодекса за социално осигуряване, каквито са били към момента на отпускане на пенсията); (2) за пенсиите, отпуснати до 31 декември 2007 г. включително се приема, че са отпуснати от средния осигурителен доход за пенсиите, отпуснати на 1 януари 2008 г., а именно 398,17 лв.; (3) така определеният размер се увеличава, като за всяка година, следваща годината, през която пенсията е отпусната, се прилага процент, равен на по-голямата стойност измежду стойността на нарастването на средния осигурителен доход за страната и инфлацията за предходната година (така например, за пенсиите, отпуснати до 2008 г. включително, се прилага увеличението, отнасящо се за всяка година от периода 2009-2022 г., за пенсиите, отпуснати през 2009 г. – за периода 2010-2022 г., за пенсиите, отпуснати през 2010 г. – за периода 2011-2022 г. и т.н., като за всяка година се избира по-благоприятната стойност измежду нарастването на средния осигурителен доход за страната и инфлацията); (4) определеният по този начин размер се сравнява с размера към 30 септември 2022 г. и се избира по-благоприятният измежду двата за пенсионера.

Също от октомври 2022 г., максималният размер на получаваните една или повече пенсии се увеличава от 2000 лв. на 3400 лв.

В резултат на тези мероприятия се очаква разходите за пенсии по бюджета на държавното обществено осигуряване за 2022 г. да нараснат с 1 386,5 млн. лв., а тези по бюджета на Учителския пенсионен фонд за 2022 г. – с 15,1 млн. лв. и съответно произтичащата от това промяна на бюджетното взаимоотношение с държавния бюджет за 2022 г., в т.ч. за покриване на недостига по бюджета на ДОО.

Вследствие на така възприетата пенсионна политика, се увеличават и трансферите от държавния бюджет за здравно осигуряване на пенсионерите от държавното обществено осигуряване със 111,8 млн. лв.

Нетният бюджетен ефект за 2022 г. в разходите е 1 467,2 млн. лв. при отразени икономии в размер на 46,2 млн. лв. по бюджета на НЗОК за 2022 г. С чл. 1, ал. 2, т. 1.1.3.7.2. от Закона за бюджета на НЗОК (ЗБНЗОК) за 2022 г. са предвидени средства за шест месеца, в размер на 118,5 млн. лв., за изплащане на допълнителни трудови възнаграждения на персонала на изпълнителите на болнична медицинска помощ за срока на обявена извънредна епидемична обстановка поради епидемично разпространение на заразна болест по чл. 61, ал. 1 от Закона за здравето. Средствата се изплащат по реда на чл. 5 от ЗБНЗОК за 2022 г. за сметка на трансфер от държавния бюджет. Тъй като действието на чл. 5 от ЗБНЗОК за 2022 г. е ограничено със срока на извънредна епидемична обстановка и изтича след нейната отмяната, считано от 1.04.2022г. отпада основанието за изплащане на допълнителните възнаграждения на болничния персонал, в резултат на което очакваните икономии са в размер на 46,2 млн. лв.

Промените ще бъдат отразени в ЗИД на ЗДБРБ за 2022 г., ЗИД на ЗБДОО за 2022 г. и ЗИД на ЗБНЗОК за 2022 г., както следва:

* + По бюджета на ДОО – **1 386,5 млн. лв.**
	+ По бюджета на УПФ – **15,1 млн. лв.**
	+ По бюджета на НЗОК – **65,6 млн. лв.**

Очаква се средната пенсия през юли 2022 г. да достигне 658 лв., което е ръст от 122,40 лв. (22,9%) спрямо юни 2022 г. (без допълнителните суми) или с 54,60 лв. (9,0%) с включване на допълнителните суми. Мероприятието от 1 октомври 2022 г. се очаква да се отрази благоприятно на пенсиите на 717,7 хил. пенсионери, като средният размер на пенсията през октомври ще достигне 709 лв. (ръст от 51,50 лв. или 7,9% спрямо юли 2022 г.).

Броят на пенсиите за трудова дейност, чиито размери са определени на минималния размер, ще намалее от 1 023,3 хил. пенсии през юни до 918,6 хил. пенсии през юли и 832,7 хил. пенсии през октомври 2022 г.

Броят на пенсиите, чиито размери са ограничени на „тавана“, ще намалее от 33,2 хил. пенсии през юни до 14,6 хил. пенсии през юли и 1,0 хил. пенсии през октомври 2022 г.

Благодарение на мероприятията, през октомври 2022 г. 222,7 хил. пенсии повече ще получават действителния размер на пенсията си, което е ръст от 22,5% спрямо юни 2022 г. Така броят на пенсиите за трудова дейност, които получават действителния размер на пенсията си, ще нарасне от 48% през юни до близо 60% през октомври 2022 г.

**2. Мерки за изпълнение на подписания трудов договор в отрасъл здравеопазване**

През м. април 2022 г. е подписан Колективен трудов договор в отрасъл Здравеопазване, с който е договорен нов минимален размер на началните основни месечни заплати по категории персонал съгласно Националния класификатор на професиите и длъжностите. Договореностите в колективния трудов договор се прилагат в здравни и лечебни заведения – бюджетни организации, финансирани от бюджета на Министерството на здравеопазването второстепенни разпоредители с бюджетни средства. Необходимите средства за достигане на определените с подписания колективен трудов договор нива на минимални основни работни заплати в структурите на Министерството на здравеопазването за периода от месец май 2022 г. до месец декември 2022 г. са в размер на 22 млн. лв. за 7 796 работещи.

Също така, Колективният трудов договор се прилага и за медицинския персонал зает в медицинското обслужване в здравните кабинети в държавните и общинските детски градини и училища и в детските ясли и яслените групи към детски градини, финансирани като делегирани от държавата дейности чрез бюджетите на общините. За достигане на определените нива на минимални основни работни заплати на горепосочения медицински персонал в делегираните от държавата дейности, необходимите средства за периода май-декември 2022 г. са в размер на 34,3 млн. лв., като стандартите за финансиране на тези дейности се увеличават средно с 30 на сто спрямо приетите от 1 април 2022 г. с Решение № 50 на Министерския съвет от 2022 г. за приемане на стандарти за делегираните от държавата дейности с натурални и стойностни показатели през 2022 г., изм. с РМС № 196 от 2022 г.